31997R1825
L 260/9
JURNALUL OFÍCIAL AL UNIUNII EUROPENE
REGULAMENTUL (CE) NR. 1825/97 AL COMISIEI
din 22 septembrie 1997
de modificare, ca urmare a modificării cursului de schimb care trebuie aplicat în cadrul politicii agricole comune, a anumitor valori pentru sectorul fructelor cu coajă și al roșcovelor stabilite în ECU de Regulamentul (CEE) nr. 790/89 al Consiliului și de modificare a Regulamentului (CE) nr. 1363/95
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 3813/92 al Consiliului din 28 decembrie 1992 privind unitatea de cont și ratele de conversie care trebuie aplicate în cadrul politicii agricole comune (1), modificat ultima dată de Regulamentul (CE) nr. 150/95 (2), în special articolul 7,
întrucât articolul 14b alineatul (1) din Regulamentul (CEE) nr. 1035/72 al Consiliului din 18 mai 1972 privind organizarea comună a piețelor în sectorul fructelor și legumelor (3), modificat ultima dată de Regulamentul (CE) nr. 1363/95 (4), prevede acordarea de către statele membre, în anumite condiții, a unui ajutor suplimentar forfetar pentru înființarea de organizații de producători din sectorul fructelor cu coajă și al roșcovelor; întrucât articolul 1 din Regulamentul (CEE) nr. 790/89 al Consiliului (5), modificat ultima dată de Regulamentul (CE) nr. 1363/95, a stabilit valoarea acestui ajutor la, după caz, 60, 70 sau 75 ECU pe tonă; întrucât, în temeiul articolului 5 din Regulamentul (CE) nr. 1363/95 și cu efect de la 1 ianuarie 1996, primul fapt generator ulterior datei de 1 februarie 1995, data eliminării factorului de corecție a cursului de schimb agricol, aceste valori au fost stabilite la 72,45, 84,53 și 90,56 ECU pe tonă;
întrucât, în aplicarea articolului 14b alineatul (2) paragraful al doilea din Regulamentul (CEE) nr. 1035/72 până la 31 decembrie 1993 și a articolului 36 alineatul (2) din regulamentul respectiv de la 1 ianuarie 1994, finanțarea comunitară a acestui ajutor suplimentar forfetar în cadrul Fondului European de Orientare și Garantare Agricolă (FEOGA) este de competența exclusivă a FEOGA, secțiunea „Orientare”;
întrucât, astfel cum rezultă din ceea ce precede precum și din dispozițiile articolului 3 alineatul (2), în versiunea de la 31 ianuarie 1995, și ale articolului 6 alineatul (3) din Regulamentul (CEE) nr. 3813/92, cursul de schimb agricol aplicabil pentru convertirea în monedele naționale ale valorilor în ECU menționate mai sus era, de la 1 ianuarie 1993 la 31 decembrie 1995, cursul de schimb de la 1 ianuarie din anul în cursul căruia a fost luată decizia de acordare a ajutorului;
întrucât această situație, precum și reevaluarea francului francez în cursul anilor 1993 și 1994, a condus, pentru această perioadă de la 1 ianuarie 1993 la 31 decembrie 1995, la o reducere a cursului de schimb anterior aplicabil pentru Franța;
întrucât, în aplicarea articolului 7 din Regulamentul (CEE) nr. 3813/92, Franța a solicitat mărirea, pentru anii 1993, 1994 și 1995, a valorilor de 60, 70 sau 75 ECU pe tonă menționate mai sus; întrucât este necesar ca această cerere să fie primită favorabil; întrucât este necesar, cu toate acestea, din motive de bună gestionare economică a sectorului și ținând seama de perioada la care se referă această mărire, să se ofere posibilitatea statelor membre în cauză de a o aplica;
întrucât măsurile luate în temeiul articolului 7 din Regulamentul (CEE) nr. 3813/92 sunt adoptate de Comisie în conformitate cu procedura prevăzută la articolul 12 din respectivul regulament; întrucât, prin urmare, se aplică procedura menționată în articolul 46 din Regulamentul (CE) nr. 2200/96 al Consiliului din 28 octombrie 1996 privind organizarea comună a pieței fructelor și legumelor (6);
întrucât articolul 13 alineatul (2) din Regulamentul (CEE) nr. 3813/92 se aplică numai prețurilor și valorilor în ECU a căror contravaloare în moneda națională era afectată, la 31 ianuarie 1995, de factorul de corecție al cursurilor de schimb agricole; întrucât nu acesta era cazul pentru valorile prevăzute la articolul 1 din Regulamentul (CEE) nr. 790/89; întrucât aceste valori au fost modificate în mod eronat de articolul 5 punctul (1) din Regulamentul (CE) nr. 1363/95; întrucât, prin urmare, trebuie să se abroge această dispoziție; întrucât, pentru a se ține seama de drepturile dobândite, această abrogare nu trebuie să se refere la ajutoarele a căror decizie de acordare ar fi fost adoptată înainte de intrarea în vigoare a prezentului regulament;
întrucât intrarea în vigoare a prezentului regulament trebuie să aibă loc imediat pentru a evita orice acordare abuzivă a unui ajutor în mod eronat mărit;
întrucât măsurile prevăzute în prezentul regulament sunt în conformitate cu avizul Comitetului de gestionare a fructelor și legumelor,
ADOPTĂ PREZENTUL REGULAMENT:
Articolul 1
(1) Pentru acordarea ajutorului suplimentar forfetar prevăzut la articolul 14b alineatul (1) din Regulamentul (CEE) nr. 1035/72, valorile de 72,45, 84,53 și 90,56 ECU prevăzute la articolul 1 din Regulamentul (CEE) nr. 790/89 sunt înlocuite de valorile de 72,06, 84,07 și 90,07 ECU pentru ajutoarele a căror decizie de acordare este luată după intrarea în vigoare a prezentului regulament.
(2) Articolul 5 punctul (1) din Regulamentul (CE) nr. 1363/95 se abrogă.
Articolul 2
Pentru acordarea respectivului ajutor pentru anii 1993, 1994 sau 1995, statele membre pot să înlocuiască valorile în cauză prin:
-
valorile de 71,07, 82,91 și 88,84 ECU pentru ajutoarele a căror decizie de acordare a fost luată în 1993;
și prin:
-
valorile de 72,06, 84,07 și 90,07 ECU pentru ajutoarele a căror decizie de acordare a fost luată în 1994 sau în 1995.
Articolul 3
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 septembrie 1997.